40歲長谷部誠掛靴 一項數據史上第二
2024年05月19日 12:02
東網電視
更多新聞短片
長谷部誠在德甲累積384次上陣。(Getty Images)
隨住德甲收咧，法蘭克福後衞長谷部誠亦完成球員生涯最後1場比賽，呢位40歲日本名將已決定今夏掛靴，佢自2008年遠赴歐洲搵食以來，喺德甲累積384次上陣，屬於德甲史上上陣次數第2多嘅外援，僅次於前拜仁慕尼黑射手比沙路(490次)，亦係亞洲球員之冠。
長谷部誠幫浦和紅鑽捧2007年亞冠盃後，展開歐洲之旅，2008年加盟禾夫斯堡，效力6季期間，協助球隊爆冷捧2008/09年德甲冠軍。其後呢位可以勝任中堅及防守中場嘅全能戰士曾短暫效力紐倫堡，10年前轉投法蘭克福，一直效力至今，最威水係率領球隊奪得2021/22年歐霸盃冠軍，仲有1次德國盃錦標。
今場德甲煞科戰，法蘭克福主場落後2球之下，逼和RB萊比錫2比2，長谷部誠喺補時後備上陣，接受球迷最後致敬，賽後佢熱淚盈眶發表講話：「感謝各位球迷，令我可以堅持落去，留下美好時刻。」除咗長谷部誠之外，法蘭克福中場施巴斯坦洛迪亦宣布今季結束後退休。